CELEX: 52020PC0473
Language: fi
Date: 2020-08-25
Title: Ehdotus NEUVOSTON TÄYTÄNTÖÖNPANOPÄÄTÖS tilapäisen tuen myöntämisestä Portugalille neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena

EUROOPAN KOMISSIO
            Bryssel 25.8.2020
            COM(2020) 473 final
            2020/0227(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            tilapäisen tuen myöntämisestä Portugalille neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvoston asetuksella (EU) 2020/672 (SURE-asetus) vahvistetaan oikeudellinen kehys unionin taloudellisen avun myöntämiseksi jäsenvaltioille, joiden taloudessa on tai joiden taloutta vakavasti uhkaa covid-19:n leviämisen aiheuttama vakava häiriö. SURE-välineen tuella rahoitetaan ensisijaisesti työajan lyhentämisjärjestelyjä tai vastaavia, työntekijöiden ja itsenäisten ammatinharjoittajien suojelemiseen ja sitä kautta työttömyyden ja tulonmenetysten vähentämiseen tähtääviä toimenpiteitä sekä toissijaisesti joitakin terveyteen liittyviä toimenpiteitä erityisesti työpaikalla.
            
            
               Portugali pyysi 7. elokuuta 2020 SURE-asetuksen mukaista unionin taloudellista apua. SURE-asetuksen 6 artiklan 2 kohdan mukaisesti komissio on kuullut Portugalin viranomaisia varmistaakseen työajan lyhentämisjärjestelyihin ja vastaaviin toimenpiteisiin sekä terveyteen liittyviin toimenpiteisiin suoraan liittyvien, toteutuneiden ja suunniteltujen julkisten menojen äkillisen ja voimakkaan kasvun, joka on covid-19-pandemian aiheuttama. Tällaisia menoja ovat
            
            
               (1)toimenpide, jolla tuetaan työsuhteen jatkamista joko keskeyttämällä työssäkäynti tilapäisesti tai lyhentämällä Portugalin työlainsäädäntöön kirjattua normaalia työaikaa. Toimenpiteellä katetaan 70 prosenttia tukikelpoisten yritysten työntekijöilleen maksamasta korvauksesta, joka on kaksi kolmasosaa työntekijän normaalista bruttopalkasta. Tämän ”kahden kolmasosan korvauksen” vähimmäismäärä vastaa kansallista vähimmäispalkkaa ja enimmäismäärä kansallista vähimmäispalkkaa kerrottuna kolmella. Tukikelpoisuuden ehtona on, että yritys on joutunut keskeyttämään toimintansa tai sille on aiheutunut huomattavia tulonmenetyksiä; 
            
            
               (2)uusi ja yksinkertaistettu erityistuki työsuhteen jatkamiseksi joko keskeyttämällä työssäkäynti tilapäisesti tai lyhentämällä normaalia työaikaa. Toimenpide vastaa muuten 1 kohdassa tarkoitettua toimenpidettä, mutta siinä sovelletaan yksinkertaistettuja menettelyjä korvauksen saamisen nopeuttamiseksi. Sillä katetaan 70 prosenttia tukikelpoisten yritysten työntekijöilleen maksamasta korvauksesta, joka on kaksi kolmasosaa työntekijän normaalista bruttopalkasta, ja vapautetaan työnantaja sosiaaliturvamaksuista. Tämän ”kahden kolmasosan korvauksen” vähimmäismäärä vastaa kansallista vähimmäispalkkaa ja enimmäismäärä kansallista vähimmäispalkkaa kerrottuna kolmella. Tukikelpoisuuden ehtona on, että yritys on joutunut keskeyttämään toimintansa tai sille on aiheutunut vähintään 40 prosentin tulonmenetys tukipyyntöä edeltäneellä 30 vuorokauden ajanjaksolla verrattuna joko edellisen vuoden samaan ajanjaksoon tai pyyntöä edeltänyttä 30 vuorokauden ajanjaksoa edeltäneiden kahden kuukauden kuukausittaiseen keskituloon. Toimenpidettä on muutettu useaan otteeseen muun muassa nostamalla korvauksen määrä neljään viidesosaan työntekijän normaalista bruttopalkasta ja poistamalla vaiheittain tukea saavien yritysten vapautus sosiaaliturvamaksuista;
            
            
               (3)tapauksissa, joissa yritys on kriisissä covid-19:n takia, se saa tukea 1 tai 2 kohdassa mainituista toimenpiteistä ja sillä on työllisyys- ja koulutuspalveluista vastaavan kansallisen viranomaisen hyväksymä koulutusohjelma, työntekijät ja yritykset voivat saada ammatillisista erityisohjelmista koulutustukea tulojen korvaamiseen sekä koulutukseen liittyvien kustannusten kattamiseen, kun koulutus tapahtuu työajalla vaihtoehtona työajan lyhentämiselle;
            
            
               (4)erityinen tuki yrityksille toiminnan uudelleen aloittamiseen. Työhön paluun ja työpaikkojen säilyttämisen helpottamiseksi yritykset, joiden työntekijät ovat saanet tukea 1 tai 2 kohdassa tarkoitetuista toimenpiteistä, voivat saada etuuden, joka vastaa joko kansallista vähimmäispalkkaa ja joka maksetaan kertasuorituksena kustakin asianomaisesta työntekijästä tai kansallista vähimmäispalkkaa kerrottuna kahdella ja joka maksetaan erissä kuuden kuukauden ajan kustakin asianomaisesta työntekijästä. Silloin kun tuki maksetaan erissä, yritys saa myös 50 prosentin vapautuksen asianomaisten työntekijöiden sosiaaliturvamaksuista;
            
            
               (5)tulovakautuslisä työntekijöille, jotka saavat tukea 1 tai 2 kohdassa tarkoitetuista toimenpiteistä. Tukikelpoisia ovat työntekijät, joiden helmikuun 2020 bruttopalkka ei ylittänyt kansallista vähimmäispalkkaa kerrottuna kahdella. Työntekijä saa etuuden, joka vastaa helmikuun 2020 bruttopalkan ja sen ajanjakson bruttopalkan, jonka aikana työntekijä kuului jompaankumpaan edellä mainituista tukijärjestelyistä, välistä erotusta. Etuuden vähimmäismäärä on 100 euroa ja enimmäismäärä 351 euroa; 
            
            
               (6)erityinen tuki itsenäisille ammatinharjoittajille, epävirallisille työntekijöille ja johtohenkilöille. Toimenpiteessä on kyse kuukausittaisesta etuudesta, joka vastaa joko henkilön rekisteröityjä tuloja ja jonka enimmäismäärä on 438,81 euroa, jos tulot ovat alle 658,21 euroa, tai kahta kolmasosaa henkilön rekisteröidyistä tuloista ja jonka enimmäismäärä on 438,81 euroa, jos tulot ovat yli 658,21 euroa. Tuen kuukausittaiseen kokonaismäärään sovellettiin 13. maaliskuuta ja 30. kesäkuuta 2020 välisenä aikana 219,41 euron vähimmäismäärää. Tukikelpoisuuden ehtona on, että henkilö on joutunut keskeyttämään ammatinharjoittamisensa tai hänelle on aiheutunut vähintään 40 prosentin tulonmenetys tukipyyntöä edeltäneellä 30 vuorokauden ajanjaksolla verrattuna joko edellisen vuoden samaan ajanjaksoon tai pyyntöä edeltänyttä 30 vuorokauden ajanjaksoa edeltäneiden kahden kuukauden kuukausittaiseen keskituloon; 
            
            
               (7)perhelisä työntekijöille, jotka ovat estyneitä työskentelemästä siksi, että heidän täytyy avustaa alle 12-vuotiaita lapsiaan tai muita huollettavanaan olevia. Toimenpiteestä saatava etuus kattaa 50 prosenttia työntekijälle maksettavasta korvauksesta. Pääsääntöisesti työntekijälle maksettava korvaus vastaa kahta kolmasosaa normaalista bruttopalkasta, ja sen vähimmäismäärä vastaa kansallista vähimmäispalkkaa ja enimmäismäärä kansallista vähimmäispalkkaa kerrottuna kolmella;
            
            
               (8)erityinen tuki kouluttajien työsuhteen jatkamiseksi tilanteessa, jossa ammatillisia koulutuksia on jouduttu perumaan. Julkisista varoista maksettava tuki muodostuu etuudesta, joka kattaa kouluttajien palkan siitä huolimatta, että ammatillisia koulutuksia ei järjestetä;
            
            
               (9)joukko työllisyyteen liittyviä alueellisia toimenpiteitä Azorien autonomisella alueella. Toimenpiteissä on kyse alueellisesta lisästä kansallisiin työajan lyhentämisjärjestelyihin sekä tuesta itsenäisille ammatinharjoittajille ja yrityksille toiminnan uudelleen aloittamiseen. Niiden tarkoituksena on työllisyyden säilyttäminen Azoreilla covid-19-epidemian aikana. Toimenpiteiden nojalla maksettavan tuen ehtona on työsuhteen ja toiminnan jatkuminen;
            
            
               (10)joukko työllisyyteen liittyviä alueellisia toimenpiteitä Madeiran autonomisella alueella. Toimenpiteissä on kyse alueellisesta lisästä kansallisiin työajan lyhentämisjärjestelyihin sekä tuesta itsenäisille ammatinharjoittajille ja yrityksille toiminnan uudelleen aloittamiseen. Niiden tarkoituksena on työllisyyden säilyttäminen Azoreilla covid-19-epidemian aikana. Toimenpiteiden nojalla maksettavan tuen ehtona on työsuhteen ja toiminnan jatkuminen;
            
            
               (11)korvaus työntekijöille ja itsenäisille ammatinharjoittajille, jotka ovat ennalta ehkäisevässä karanteenissa ja siksi tilapäisesti estyneitä harjoittamasta ammattiaan. Tuen määrä vastaa henkilön peruspalkkaa; 
            
            
               (12)covid-19-tartunnan vuoksi maksettava sairausetuus. Covid-19-sairausetuutta myönnettäessä ei sovelleta odotusaikaa, kuten Portugalin tavanomaisessa sairauspäivärahajärjestelyssä. Julkisista varoista maksettava etuus vastaa henkilön bruttopalkkaa;
            
            
               (13)henkilönsuojainten hankinta terveyteen liittyvänä toimenpiteenä, kun suojaimia käytetään työpaikalla julkisissa sairaaloissa, vastuuministeriöissä, kunnissa sekä Azorien ja Madeiran autonomisilla alueilla;
            
            
               (14)kouluille tarkoitettu hygieniakampanja, jonka tarkoituksena on varmistaa opetus- ja muun henkilöstön ja oppilaiden turvallinen paluu oppilaitokseen;
            
         
         
            
               (15)covid-19-testit julkisten sairaaloiden laitospotilaille ja työntekijöille sekä hoito- ja päiväkotien työntekijöille; 
            
            
               (16)erityinen korvaus niille kansallisen terveydenhuoltojärjestelmän työntekijöille, jotka osallistuvat covid-19-pandemian torjuntaan. Korvaus muodostuu kertamaksuna suoritettavasta palkkiosta, joka vastaa 50:tä prosenttia työntekijän normaalista bruttopalkasta.
            
            
               Portugali on toimittanut komissiolle asiaankuuluvat tiedot. 
            
            
               Toimitetun näytön perusteella komissio ehdottaa neuvostolle, että se hyväksyisi täytäntöönpanopäätöksen SURE-asetuksessa tarkoitetun taloudellisen avun myöntämisestä Portugalille edellä mainittujen toimenpiteiden tukemiseksi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Ehdotus on kaikilta osin neuvoston asetuksen (EU) 2020/672 mukainen ja tehty sen nojalla.
               
               
                  Ehdotuksen lisäksi unionilla on toinen säädös, jonka nojalla jäsenvaltioille annetaan tukea hätätilanteissa: Euroopan unionin solidaarisuusrahaston perustamisesta 11 päivänä marraskuuta 2002 annettu neuvoston asetus (EY) N:o 2012/2002. Euroopan parlamentin ja neuvoston asetus (EU) 2020/461, jolla edellä mainittua säädöstä muutetaan sen soveltamisalan laajentamiseksi kattamaan vakavat kansanterveysuhat sekä rahoituskelpoisten toimien määrittämiseksi, annettiin 30. maaliskuuta. 
               
            
            
               •Yhdenmukaisuus unionin muiden politiikkojen kanssa
            
            
               
                  Ehdotus on osa toimenpiteitä, joita on otettu käyttöön meneillään olevan covid-19-pandemian johdosta. Yksi niistä on koronaviruksen vaikutusten lieventämistä koskeva investointialoite. Sillä täydennetään muita työllisyyttä tukevia välineitä, kuten Euroopan sosiaalirahastoa, Euroopan strategisten investointien rahastoa (ESIR) ja InvestEU-ohjelmaa. Ehdotuksessa käytetään lainanantoa ja -ottoa jäsenvaltioiden tukemiseen covid-19:n leviämisen johdosta. Se on lisätoimenpide, jolla rahoitetaan työajan lyhentämisjärjestelyjä ja vastaavia toimenpiteitä työpaikkojen suojelemiseksi ja siten työntekijöiden ja itsenäisten ammatinharjoittajien suojaamiseksi työttömyysriskiltä. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Välineen oikeusperusta on neuvoston asetus (EU) 2020/672.  
               
            
            
               •Toissijaisuusperiaate (jaetun toimivallan osalta) 
            
            
               
                  Ehdotus on annettu jäsenvaltion esittämän pyynnön johdosta, ja se ilmentää eurooppalaista solidaarisuutta, koska sillä myönnetään covid-19:n leviämisestä kärsivälle jäsenvaltiolle unionin taloudellista apua tilapäisten lainojen muodossa. Tällaisella taloudellisella avulla jäsenvaltiota autetaan rahoittamaan työajan lyhentämisjärjestelyjen ja vastaavien toimenpiteiden vuoksi lisääntyneitä julkisia menoja tilapäisesti, jotta se voi suojella työpaikkoja ja suojata siten työntekijöitä ja itsenäisiä ammatinharjoittajia työttömyysriskiltä ja tulonmenetyksiltä.
               
               
                  Tällainen tuki auttaa tilanteesta kärsivää väestöä, ja se auttaa myös lieventämään covid-19-kriisin aiheuttamia välittömiä yhteiskunnallisia ja taloudellisia vaikutuksia. 
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen. Siinä ei ylitetä sitä, mikä on tarpeen välineelle asetettujen tavoitteiden saavuttamiseksi. 
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Ehdotus on pitänyt valmistella kiireellisesti, jotta neuvosto voi hyväksyä sen ajoissa. Tämän vuoksi sidosryhmiä ei ole voitu kuulla.
               
            
         
         
            
               •Vaikutustenarviointi
            
            
               
                  Ehdotuksen kiireellisyyden vuoksi vaikutustenarviointia ei ole tehty.
               
            
            
               4.TALOUSARVIOVAIKUTUKSET
            
            
               
                  Komission olisi voitava ottaa lainaa rahoitusmarkkinoilta varojen edelleen lainaamiseksi jäsenvaltioille, jotka pyytävät taloudellista apua SURE-välineestä. 
               
            
            
               Jäsenvaltioiden takausten lisäksi järjestelyyn sisältyy muita suojatoimia sen rahoitusvakauden varmistamiseksi. Niitä ovat
            
            
               ·tiukka ja varovainen varainhoito;
            
            
               ·lainasalkun kokoaminen siten, että rajoitetaan keskittymisriskiä, vuotuista riskiä ja liiallista altistumista yksittäisten jäsenvaltioiden riskeille ja varmistetaan, että apua eniten tarvitseville jäsenvaltioille voidaan myöntää riittävästi varoja; ja
            
            
               ·mahdollisuus velan jälleenrahoitukseen.
            
            
               2020/0227 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               tilapäisen tuen myöntämisestä Portugalille neuvoston asetuksen (EU) 2020/672 nojalla työttömyysriskien lieventämiseksi hätätilanteessa covid-19:n leviämisen seurauksena
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672
                  1
                ja erityisesti sen 6 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Portugali pyysi 11 päivänä elokuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja sen sosioekonomisia seurauksia työntekijöille. 
            
            
               (2)On odotettavissa, että covid-19:n leviäminen ja Portugalin toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission kevään 2020 talousennusteen mukaan Portugalin julkistalouden alijäämä on 6,5 prosenttia ja julkisen velan määrä 131,6 prosenttia suhteessa bruttokansantuotteeseen (BKT) vuoden 2020 lopussa. Komission kesän 2020 väliennusteen mukaan Portugalin BKT supistuu 9,8 prosenttia vuonna 2020. 
            
            
               (3)Covid-19:n vuoksi huomattava osa Portugalin työvoimasta on joutunut keskeyttämään työssäkäynnin tai työnhaun. Tämä on johtanut siihen, että johdanto-osan 4–17 kappaleessa mainittuihin työajan lyhentämisjärjestelyihin ja vastaaviin toimenpiteisiin sekä asiaankuuluviin terveyteen liittyviin toimenpiteisiin liittyvät Portugalin julkiset menot ovat kasvaneet äkillisesti ja voimakkaasti.
            
         
         
            
               (4)Portugalin 11 päivänä elokuuta 2020 päivätyssä pyynnössä mainitulla, 12 päivänä helmikuuta annetulla lailla nro 7/2009 otetaan käyttöön toimenpide, jolla tuetaan työsuhteen jatkamista joko keskeyttämällä työssäkäynti tilapäisesti tai lyhentämällä Portugalin työlainsäädäntöön kirjattua normaalia työaikaa. Sillä katetaan 70 prosenttia tukikelpoisten yritysten työntekijöilleen maksamasta korvauksesta, joka on kaksi kolmasosaa työntekijän normaalista bruttopalkasta. Tämän ”kahden kolmasosan korvauksen” vähimmäismäärä vastaa kansallista vähimmäispalkkaa ja enimmäismäärä kansallista vähimmäispalkkaa kerrottuna kolmella. Tukikelpoisuuden ehtona on, että yritys on joutunut keskeyttämään toimintansa tai sille on aiheutunut huomattavia tulonmenetyksiä; 
            
            
               (5)Portugalin 11 päivänä elokuuta 2020 päivätyssä pyynnössä mainitut, 26 päivänä maaliskuuta annettu asetus nro 10-G/2020 ja 19 päivänä kesäkuuta annettu asetus nro 27-B/2020 ovat perusta eräiden sellaisten toimenpiteiden käyttöönotolle, joilla pyritään lieventämään covid-19:n vaikutuksia. Niihin kuuluu uusi ja yksinkertaistettu erityistuki työsuhteen jatkamiseksi joko keskeyttämällä työssäkäynti tilapäisesti tai lyhentämällä normaalia työaikaa. Toimenpide vastaa muuten johdanto-osan 4 kappaleessa tarkoitettua toimenpidettä, mutta siinä sovelletaan yksinkertaistettuja menettelyjä korvauksen saamisen nopeuttamiseksi. Sillä katetaan 70 prosenttia tukikelpoisten yritysten työntekijöilleen maksamasta korvauksesta, joka on kaksi kolmasosaa työntekijän normaalista bruttopalkasta, ja vapautetaan työnantaja sosiaaliturvamaksuista. Tämän ”kahden kolmasosan korvauksen” vähimmäismäärä vastaa kansallista vähimmäispalkkaa ja enimmäismäärä kansallista vähimmäispalkkaa kerrottuna kolmella. Tukikelpoisuuden ehtona on, että yritys on joutunut keskeyttämään toimintansa tai sille on aiheutunut vähintään 40 prosentin tulonmenetys tukipyyntöä edeltäneellä 30 vuorokauden ajanjaksolla verrattuna joko edellisen vuoden samaan ajanjaksoon tai pyyntöä edeltänyttä 30 vuorokauden ajanjaksoa edeltäneiden kahden kuukauden kuukausittaiseen keskituloon. Toimenpidettä on muutettu useaan otteeseen muun muassa nostamalla korvauksen määrä neljään viidesosaan työntekijän normaalista bruttopalkasta ja poistamalla vaiheittain tukea saavien yritysten vapautus sosiaaliturvamaksuista. Valtiolle sosiaaliturvamaksuista vapauttamisesta seuraa tulonmenetys, jonka voidaan neuvoston asetusta (EU) 2020/672 sovellettaessa katsoa vastaavan julkisia menoja.
            
            
               (6)Tapauksissa, joissa yritys on kriisissä covid-19:n takia, se saa tukea johdanto-osan 4 tai 5 kappaleessa tarkoitetuista toimenpiteistä ja sillä on työllisyys- ja koulutuspalveluista vastaavan kansallisen viranomaisen hyväksymä koulutusohjelma, työntekijät ja yritykset voivat saada ammatillisista erityisohjelmista koulutustukea tulojen korvaamiseen sekä koulutukseen liittyvien kustannusten kattamiseen, kun koulutus tapahtuu työajalla vaihtoehtona työajan lyhentämiselle;
            
            
               (7)Viranomaiset ovat lisäksi ottaneet käyttöön yrityksille tarkoitetun erityisen tuen toiminnan uudelleen aloittamiseen. Työhön paluun ja työpaikkojen säilyttämisen helpottamiseksi yritykset, joiden työntekijät ovat saaneet tukea johdanto-osan 4 tai 5 kappaleessa tarkoitetuista toimenpiteistä, voivat saada etuuden, joka vastaa joko kansallista vähimmäispalkkaa ja joka maksetaan kertasuorituksena kustakin asianomaisesta työntekijästä tai kansallista vähimmäispalkkaa kerrottuna kahdella ja joka maksetaan erissä kuuden kuukauden ajan kustakin asianomaisesta työntekijästä. Silloin kun tuki maksetaan erissä, yritys saa myös 50 prosentin vapautuksen asianomaisten työntekijöiden sosiaaliturvamaksuista.
            
            
               (8)Viranomaiset ottivat 19 päivänä kesäkuuta annetulla asetuksella nro 27-B/2020 käyttöön tulovakautuslisän työntekijöille, jotka saavat tukea johdanto-osan 4 tai 5 kappaleessa tarkoitetuista toimenpiteistä. Tukikelpoisia ovat työntekijät, joiden helmikuun 2020 bruttopalkka ei ylittänyt kansallista vähimmäispalkkaa kerrottuna kahdella. Työntekijä saa etuuden, joka vastaa helmikuun 2020 bruttopalkan ja sen ajanjakson bruttopalkan, jonka aikana työntekijä kuului jompaankumpaan edellä mainituista tukijärjestelyistä, välistä erotusta. Sen vähimmäismäärä on 100 euroa ja enimmäismäärä 351 euroa. 
            
            
               (9)Portugalin 11 päivänä elokuuta 2020 päivätyssä pyynnössä mainituilla, 13 päivänä maaliskuuta annetulla asetuksella nro 10-A/2020 ja 31 päivänä maaliskuuta annetulla lailla nro 2/2020
                  2
                otetaan käyttöön erityinen tuki itsenäisille ammatinharjoittajille, epävirallisille työntekijöille ja johtohenkilöille. Toimenpiteessä on kyse kuukausittaisesta etuudesta, joka vastaa joko henkilön rekisteröityjä tuloja ja jonka enimmäismäärä on 438,81 euroa, jos tulot ovat alle 658,21 euroa, tai kahta kolmasosaa henkilön rekisteröidyistä tuloista ja jonka enimmäismäärä on 438,81 euroa, jos tulot ovat yli 658,21 euroa. Tuen kuukausittaiseen kokonaismäärään sovellettiin 13 päivän maaliskuuta ja 30 päivän kesäkuuta 2020 välisenä aikana 219,41 euron vähimmäismäärää. Tukikelpoisuuden ehtona on, että henkilö on joutunut keskeyttämään ammatinharjoittamisensa tai hänelle on aiheutunut vähintään 40 prosentin tulonmenetys tukipyyntöä edeltäneellä 30 vuorokauden ajanjaksolla verrattuna joko edellisen vuoden samaan ajanjaksoon tai pyyntöä edeltänyttä 30 vuorokauden ajanjaksoa edeltäneiden kahden kuukauden kuukausittaiseen keskituloon. 
            
            
               (10)Portugalin 11 päivänä elokuuta 2020 päivätyssä pyynnössä mainitulla, 13 päivänä maaliskuuta annetulla asetuksella nro 10-A/2020 otetaan käyttöön perhelisä työntekijöille, jotka ovat estyneitä työskentelemästä siksi, että heidän täytyy avustaa alle 12-vuotiaita lapsiaan tai muita huollettavanaan olevia. Toimenpiteestä saatava etuus kattaa 50 prosenttia työntekijälle maksettavasta korvauksesta. Pääsääntöisesti työntekijälle maksettava korvaus vastaa kahta kolmasosaa normaalista bruttopalkasta, ja sen vähimmäismäärä vastaa kansallista vähimmäispalkkaa ja enimmäismäärä kansallista vähimmäispalkkaa kerrottuna kolmella. Toimenpiteen voidaan katsoa vastaavan asetuksessa (EU) 2020/672 tarkoitettua työajan lyhentämisjärjestelyä, koska siitä myönnetään työntekijöille tulotukea lastenhoitokustannuksiin koulujen kiinniolon ajan ja siten autetaan vanhempia jatkamaan työntekoa ja ehkäistään työsuhteen jatkumisen vaarantuminen. 
            
            
               (11)Portugalin 11 päivänä elokuuta 2020 päivätyssä pyynnössä mainituilla, hallituksen 17 päivänä maaliskuuta antamalla määräyksellä nro 3485-C/2020, 10 päivänä huhtikuuta antamalla määräyksellä nro 4395/2020 ja 28 päivänä toukokuuta antamalla määräyksellä nro 5897-B/2020 otetaan käyttöön erityinen tuki kouluttajien työsuhteen jatkamiseksi tilanteessa, jossa ammatillisia koulutuksia on jouduttu perumaan. Julkisista varoista maksettava tuki muodostuu etuudesta, joka kattaa kouluttajien palkan siitä huolimatta, että ammatillisia koulutuksia ei järjestetä.
            
            
               (12)Portugalin 11 päivänä elokuuta 2020 päivätyssä pyynnössä mainituilla, Azoreiden aluehallituksen neuvoston 8 päivänä huhtikuuta antamalla päätöslauselmalla nro 97/2020, 28 päivänä huhtikuuta antamalla päätöslauselmalla nro 120/2020, 5 päivänä toukokuuta antamalla päätöslauselmalla nro 128/2020, 5 päivänä toukokuuta antamalla päätöslauselmalla nro 129/2020, 15 päivänä heinäkuuta antamalla päätöslauselmalla nro 195/2020, 15 päivänä heinäkuuta antamalla päätöslauselmalla nro 196/2020 ja 17 päivänä heinäkuuta antamalla päätöslauselmalla nro 200/2020 otetaan käyttöön joukko työllisyyteen liittyviä alueellisia toimenpiteitä Azorien autonomisella alueella. Toimenpiteissä on kyse alueellisesta lisästä kansallisiin työajan lyhentämisjärjestelyihin sekä tuesta itsenäisille ammatinharjoittajille ja yrityksille toiminnan uudelleen aloittamiseen. Niiden tarkoituksena on työllisyyden säilyttäminen Azoreilla covid-19-epidemian aikana. Toimenpiteiden nojalla maksettavan tuen ehtona on työsuhteen ja toiminnan jatkuminen.
            
            
               (13)Portugalin 11 päivänä elokuuta 2020 päivätyssä pyynnössä mainituilla, 13 päivänä maaliskuuta annetulla Madeiran aluehallituksen päätöslauselmalla nro 101/2020 ja 22 päivänä huhtikuuta annetulla Madeiran aluehallituksen varajohtajiston sekä sosiaalisesta osallisuudesta ja kansalaisuudesta vastaavan alueellisen sihteeristön määräyksellä nro 133-B/2020 otetaan käyttöön joukko työllisyyteen liittyviä alueellisia toimenpiteitä Madeiran autonomisella alueella. Toimenpiteissä on kyse alueellisesta lisästä kansallisiin työajan lyhentämisjärjestelyihin sekä tuesta itsenäisille ammatinharjoittajille ja yrityksille toiminnan uudelleen aloittamiseen. Niiden tarkoituksena on työllisyyden säilyttäminen Azoreilla covid-19-epidemian aikana. Toimenpiteiden nojalla maksettavan tuen ehtona on työsuhteen ja toiminnan jatkuminen.
            
            
               (14)Portugalin 11 päivänä elokuuta 2020 päivätyssä pyynnössä mainituissa, 13 päivänä maaliskuuta annetussa asetuksessa nro 10-A/2020 ja 31 päivänä maaliskuuta annetussa laissa nro 2/2020
                  3
                säädetään korvauksesta työntekijöille ja itsenäisille ammatinharjoittajille, jotka ovat ennalta ehkäisevässä karanteenissa ja siksi tilapäisesti estyneitä harjoittamasta ammattiaan. Tuen määrä vastaa henkilön peruspalkkaa. Näillä oikeusperustoilla otetaan käyttöön myös covid-19-tartunnan vuoksi maksettava sairausetuus. Covid-19-sairausetuutta myönnettäessä ei sovelleta odotusaikaa, kuten Portugalin tavanomaisessa sairauspäivärahajärjestelyssä. Julkisista varoista maksettava etuus vastaa henkilön bruttopalkkaa.
            
            
               (15)Portugalin 11 päivänä elokuuta 2020 päivätyssä pyynnössä mainitulla, 13 päivänä maaliskuuta annetulla asetuksella nro 10-A sallitaan henkilönsuojainten hankinta terveyteen liittyvänä toimenpiteenä, kun suojaimia käytetään työpaikalla julkisissa sairaaloissa, vastuuministeriöissä, kunnissa sekä Azorien ja Madeiran autonomisilla alueilla. Oikeusperustassa säädetään lisäksi kouluille tarkoitetusta hygieniakampanjasta, jonka tarkoituksena on varmistaa opetus- ja muun henkilöstön ja oppilaiden turvallinen paluu oppilaitokseen.
            
            
               (16)Viranomaiset ovat ottaneet käyttöön covid-19-testit julkisten sairaaloiden laitospotilaille ja työntekijöille sekä hoito- ja päiväkotien työntekijöille. Testit rahoitetaan yleisestä talousarviosta, mistä syystä niille ei ole erillistä oikeusperustaa.
            
            
               (17)Portugalin 11 päivänä elokuuta 2020 päivätyssä pyynnössä mainitussa, 24 päivänä heinäkuuta annetussa laissa nro 27-A/2020 säädetään erityisestä korvauksesta niille kansallisen terveydenhuoltojärjestelmän työntekijöille, jotka osallistuvat covid-19-pandemian torjuntaan. Korvaus muodostuu kertamaksuna suoritettavasta palkkiosta, joka vastaa 50:tä prosenttia työntekijän normaalista bruttopalkasta.
            
            
               (18)Portugali täyttää taloudellisen avun pyytämiselle asetuksen (EU) 2020/672 3 artiklassa asetetut edellytykset. Portugali on toimittanut komissiolle asiaankuuluvan näytön siitä, että toteutuneet ja suunnitellut julkiset menot ovat kasvaneet 5 934 462 488 euroa 1 päivästä helmikuuta 2020 covid-19:n leviämisen sosioekonomisten vaikutusten lieventämiseksi toteutettujen kansallisten toimenpiteiden johdosta. Edellä mainittuihin toimenpiteisiin eli työajan lyhentämisjärjestelyihin ja vastaaviin toimenpiteisiin suoraan liittyvien menojen kasvu on äkillinen ja voimakas, koska se liittyy niin uusiin toimenpiteisiin kuin olemassa olevien toimenpiteiden kysynnän kasvuun ja koska kaikkien näiden toimenpiteiden piiriin kuuluu merkittävä osa Portugalin yrityksistä ja työvoimasta. 
            
            
               (19)Komissio on asetuksen (EU) 2020/672 6 artiklan mukaisesti kuullut Portugalia ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan covid-19:n leviämisen johdosta toteutettuihin työajan lyhentämisjärjestelyihin ja vastaaviin toimenpiteisiin sekä asiaankuuluviin terveyteen liittyviin toimenpiteisiin, joihin viitataan 11 päivänä elokuuta 2020 päivätyssä pyynnössä. 
            
            
               (20)Portugalille olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista.
            
            
               (21)Tällä päätöksellä ei rajoiteta sisämarkkinoiden toiminnan vääristymiseen liittyvien mahdollisten menettelyjen, kuten Euroopan unionin toiminnasta tehdyn sopimuksen (SEUT-sopimus) 107 ja 108 artiklaan perustuvien menettelyjen, tuloksia. Sillä ei poisteta jäsenvaltioille SEUT-sopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
            
            
               (22)Portugalin olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin maa on toteuttanut kyseiset menot.
            
            
               (23)Tehtäessä päätös taloudellisen avun myöntämisestä on otettu huomioon Portugalin tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt yhdenvertaisen kohtelun, solidaarisuuden, oikeasuhteisuuden ja avoimuuden periaatteita noudattaen,
            
         
         
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Portugali täyttää asetuksen (EU) 2020/672 3 artiklassa asetetut edellytykset. 
            
            
               2 artikla
            
            
               1.Unioni asettaa Portugalin saataville enintään 5 934 462 488 euron lainan. Lainan keskimääräinen enimmäismaturiteetti on 15 vuotta.
            
            
               2.Tällä päätöksellä myönnetyn taloudellisen avun saatavuusaika on 18 kuukautta päätöksen voimaantuloa seuraavasta päivästä lukien. 
            
            
               3.Komissio asettaa unionin taloudellisen avun Portugalin saataville enintään kahdeksassa erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu. 
            
            
               4.Ensimmäinen erä maksetaan sen jälkeen, kun asetuksen (EU) 2020/672 8 artiklan 2 kohdassa tarkoitettu lainasopimus on tullut voimaan.  
            
            
               5.Portugali maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä rahoituksesta unionille mahdollisesti aiheutuvat muut maksut, kulut ja menot. 
            
            
               6.Komissio päättää erien suuruudesta ja maksamisesta samoin kuin osaerien suuruudesta. 
            
            
               3 artikla 
            
            
               Portugali voi rahoittaa seuraavia toimenpiteitä:
            
            
               a)tuki työsuhteiden jatkamiselle joko keskeyttämällä työssäkäynti tilapäisesti tai lyhentämällä normaalia työaikaa 12 päivänä helmikuuta annetun lain nro 7/2009 298–308 §:ssä säädetyn mukaisesti;
            
            
               b)uusi ja yksinkertaistettu erityistuki työsuhteen jatkamiselle joko keskeyttämällä työssäkäynti tilapäisesti tai lyhentämällä normaalia työaikaa 26 päivänä maaliskuuta annetussa asetuksessa nro 10-G/2020 ja 19 päivänä kesäkuuta annetun asetuksen nro 27-B/2020 2 §:ssä säädetyn mukaisesti;
            
            
               c)ammatilliset erityisohjelmat työsuhteen jatkamiseksi joko keskeyttämällä työssäkäynti tilapäisesti tai lyhentämällä normaalia työaikaa 26 päivänä maaliskuuta annetun asetuksen nro 10-G/2020 7–9 §:ssä säädetyn mukaisesti;
            
            
               d)uusi erityistuki yrityksille liiketoiminnan uudelleen aloittamiseen 19 päivänä kesäkuuta annetun asetuksen nro 27-B/2020 4 §:n 1–7 ja 10–12 momentissa ja 5 §:ssä säädetyn mukaisesti;
            
            
               e)uusi tulovakautuslisä työntekijöille, jotka kuuluvat joko edellä mainitun tuen, jonka tavoitteena on työsuhteen jatkaminen keskeyttämällä työssäkäynti tilapäisesti tai lyhentämällä Portugalin työlainsäädäntöön kirjattua normaalia työaikaa, piiriin tai covid-19-pandemian johdosta käyttöön otetun uuden ja yksinkertaistetun tuen piiriin 19 päivänä kesäkuuta annetun asetuksen nro 27-B/2020 3 §:ssä säädetyn mukaisesti;
            
            
               f)uusi ja vaiheittainen erityistuki työsuhteen jatkamiseksi joko keskeyttämällä työssäkäynti tilapäisesti tai lyhentämällä normaalia työaikaa 30 päivänä heinäkuuta annetussa asetuksessa nro 46-A/2020 säädetyn mukaisesti;
            
            
               g)uusi erityistuki itsenäisille ammatinharjoittajille, epävirallisille työntekijöille ja johtohenkilöille 13 päivänä maaliskuuta annetun asetuksen nro 10-A/2020 26–28 §:ssä ja 31 päivänä maaliskuuta annetun lain nro 2/2020 325-G §:ssä, sellaisena kuin se on muutettuna 24 päivänä heinäkuuta annetun lain 27-A/2020 3§:llä, säädetyn mukaisesti;
            
            
               h)perhelisä työntekijöille, jotka ovat estyneitä työskentelemästä siksi, että heidän täytyy avustaa alle 12-vuotiaita lapsiaan tai muita huollettavanaan olevia, 13 päivänä maaliskuuta annetun asetuksen nro 10-A/2020 23 §:ssä säädetyn mukaisesti;
            
         
         
            
               i)erityinen tuki kouluttajien työsuhteen jatkamiseksi tilanteessa, jossa ammatillisia koulutuksia on jouduttu perumaan, hallituksen 17 päivänä maaliskuuta antaman määräyksen nro 3485-C/2020, 10 päivänä huhtikuuta antaman määräyksen nro 4395/2020 ja 28 päivänä toukokuuta antaman määräyksen nro 5897-B/2020 mukaisesti;
            
            
               j)työllisyyteen liittyvät alueelliset toimenpiteet Azorien autonomisella alueella Azorien aluehallituksen neuvoston 8 päivänä huhtikuuta antaman päätöslauselman nro 97/2020, 28 päivänä huhtikuuta antaman päätöslauselman nro 120/2020, 5 päivänä toukokuuta antaman päätöslauselman nro 128/2020, 5 päivänä toukokuuta antaman päätöslauselman nro 129/2020, 15 päivänä heinäkuuta antaman päätöslauselman nro 195/2020, 15 päivänä heinäkuuta antaman päätöslauselman nro 196/2020 ja 17 päivänä heinäkuuta antaman päätöslauselman nro 200/2020 mukaisesti;
            
            
               k)työllisyyteen liittyvät alueelliset toimenpiteet Madeiran autonomisella alueella 13 päivänä maaliskuuta annetun Madeiran aluehallituksen päätöslauselman nro 101/2020 ja 22 päivänä huhtikuuta annetun Madeiran aluehallituksen varajohtajiston sekä sosiaalisesta osallisuudesta ja kansalaisuudesta vastaavan alueellisen sihteeristön määräyksen nro 133-B/2020 mukaisesti;
            
            
               l)tuki ennaltaehkäisevässä karanteenissa oleville työntekijöille ja itsenäisille ammatinharjoittajille 13 päivänä maaliskuuta annetun asetuksen nro 10-A/2020 19 §:ssä ja 31 päivänä maaliskuuta annetun lain nro 2/2020 325-F §:ssä, sellaisena kuin se on muutettuna 24 päivänä heinäkuuta annetun lain 27-A/2020 3§:llä, säädetyn mukaisesti;
            
            
               m)covid-19-tartunnan johdosta maksettava sairausetuus 13 päivänä maaliskuuta annetun asetuksen nro 10-A/2020 20 §:ssä ja 31 päivänä maaliskuuta annetun lain nro 2/2020 325-F §:ssä, sellaisena kuin se on muutettuna 24 päivänä heinäkuuta annetun lain nro 27-A/2020 3§:llä, säädetyn mukaisesti;
            
            
               n)henkilönsuojainten hankinta, kun suojaimia käytetään työpaikalla julkisissa sairaaloissa, vastuuministeriöissä, kunnissa sekä Azorien ja Madeiran autonomisilla alueilla, 13 päivänä maaliskuuta annetun asetuksen nro 10-A 3 §:ssä säädetyn mukaisesti;
            
            
               o)kouluille tarkoitettu hygieniakampanja 13 päivänä maaliskuuta annetun asetuksen nro 10-A/2020 9 §:ssä säädetyn mukaisesti;
            
            
               p)covid-19-testit julkisten sairaaloiden laitospotilaille ja työntekijöille sekä hoito- ja päiväkotien työntekijöille;
            
            
               q)uusi erityiskorvaus niille kansallisen terveydenhuoltojärjestelmän työntekijöille, jotka osallistuvat covid-19-pandemian torjuntaan, 31 päivänä maaliskuuta annetun lain nro 2/2020 42-A §:ssä, sellaisena kuin se on muutettuna 24 päivänä heinäkuuta annetun lain nro 27-A/2020 3 §:llä, säädetyn mukaisesti.
            
            
               4 artikla
            
            
               Portugalin on ilmoitettava suunniteltujen julkisten menojen toteutumisesta komissiolle viimeistään [PÄIVÄYS: kuuden kuukauden kuluttua tämän päätöksen julkaisemisesta] ja sen jälkeen kuuden kuukauden välein, kunnes kyseiset suunnitellut julkiset menot ovat toteutuneet täysimääräisinä.
            
            
               5 artikla
            
            
               Tämä päätös on osoitettu Portugalin tasavallalle.
            
            
               6 artikla
            
            
               Tämä päätös julkaistaan Euroopan unionin virallisessa lehdessä. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 159, 20.5.2020, s. 1.
               
               
                  
                     (2)
                  
                        Sellaisena kuin se on muutettuna 24 päivänä heinäkuuta annetulla lailla 27-A/2020.
               
               
                  
                     (3)
                  
                        Sellaisena kuin se on muutettuna 24 päivänä heinäkuuta annetulla lailla 27-A/2020.